Goeie nuus: Tweeling vind mekaar ná 25 jaarFoto: CNN.com Anais Bordier is op 19 November 1987 in Suid-Korea gebore, maar is kort ná haar geboorte aangeneem. Sy het grootgeword in Parys, Frankryk. In 2012 het Anais se vriend vir haar ŉ YouTube-video gestuur van ŉ lokprent wat in die VSA geskiet is – met ŉ meisie wat presies soos Anais lyk. Anais het bietjie speurwerk gedoen en op die meisie se naam afgekom: Samantha Futerman van New Jersey in die VSA. Toe Anais sien dat sy en Samatha ŉ geboortedatum deel en dat sy ook in Suid-Korea gebore is, het sy op Facebook kontak gemaak. Volgens Samatha was dit vreemd om dié boodskap te kry, en het sy eers ŉ paar dae later op Anais se boodskap gereageer. Deur sosiale media kon hulle mekaar beter leer ken, en met die eerste Skype-sessie (wat drie uur geduur het) het hulle besluit om vir DNS-toetse te gaan. Die toetse het bevestig wat hul reeds geweet het: dat hulle sussies is. ŉ Ontmoeting is in Londen gereël en die res is geskiedenis. Die sussies het hul biologiese ma probeer opspoor, maar sy het geen belangstelling getoon om hulle te ontmoet nie. Albei se aanneem-ouers was aangenaam verras, en het ook genoem dat hulle nie geweet het dat hulle ŉ tweeling is nie. Anais bly steeds in Frankryk en Samantha in Los Angeles, maar hulle praat elke dag en is nie regtig bekommerd oor die afstand nie. Dié twee het intussen ŉ boek uitgereik, Seperated @ Birth. Besoek gerus CNN se blad vir die volledige artikel.